Efter mere end et døgns uafbrudte forhandlinger i Forligsinstitutionen kan topforhandlerne på det statslige område her til aften præsentere et samlet forlig for de 180.000 statsansatte.

Det meddeler statens øverste arbejdsgiver, innovationsminister Sophie Løhde (V), og formand for Centralorganisationernes Fællesudvalg, Flemming Vinther.

Aftalen betyder, at de statsansatte kan se frem til en lønramme på 8,1 procent. Derudover afskaffes det såkaldte privatlønsværn, som blev til virkelighed med Flemming Vinthers underskrift i 2015, og den betalte spisepause bliver skrevet ind i overenskomsten.